ประกาศคณะกรรมการมาตรฐานผลิตภัณฑ์อุตสาหกรรม เรื่อง หลักเกณฑ์และเงื่อนไขในการทำผลิตภัณฑ์อุตสาหกรรม เพื่อการวิจัยและพัฒนา เพื่อทดลองกระบวนการผลิต หรือการทำเป็นตัวอย่างเพื่อการขอรับใบอนุญาต
ประกาศคณะกรรมการมาตรฐานผลิตภัณฑ์อุตสาหกรรม
เรื่อง
หลักเกณฑ์และเงื่อนไขในการทำผลิตภัณฑ์อุตสาหกรรม
เพื่อการวิจัยและพัฒนา เพื่อทดลองกระบวนการผลิต
หรือการทำเป็นตัวอย่างเพื่อการขอรับใบอนุญาต[๑]
 

อาศัยอำนาจตามความในมาตรา ๒๐
วรรคหนึ่ง แห่งพระราชบัญญัติมาตรฐานผลิตภัณฑ์อุตสาหกรรม
พ.ศ. ๒๕๑๑ ซึ่งแก้ไขเพิ่มเติมโดยพระราชบัญญัติมาตรฐานผลิตภัณฑ์อุตสาหกรรม (ฉบับที่
๘) พ.ศ. ๒๕๖๒ คณะกรรมการมาตรฐานผลิตภัณฑ์อุตสาหกรรมจึงออกประกาศไว้ ดังต่อไปนี้

ผู้ใดประสงค์จะทำผลิตภัณฑ์อุตสาหกรรมเพื่อการวิจัยและพัฒนา
การทำเพื่อทดลองกระบวนการผลิต หรือการทำเป็นตัวอย่างเพื่อการขอรับใบอนุญาต
ให้แจ้งเป็นหนังสือต่อสำนักงานมาตรฐานผลิตภัณฑ์อุตสาหกรรมก่อนเริ่มทำผลิตภัณฑ์อุตสาหกรรมนั้น
โดยระบุวัตถุประสงค์ จำนวนหรือปริมาณที่จะทำระยะเวลา แผนการทำ
สถานที่จัดเก็บผลิตภัณฑ์อุตสาหกรรมที่ทำ และการดำเนินการกับผลิตภัณฑ์อุตสาหกรรมภายหลังการนำไปใช้ตามวัตถุประสงค์
พร้อมทั้งส่งมอบเอกสารหรือหลักฐานที่เกี่ยวข้องต่อสำนักงานมาตรฐานผลิตภัณฑ์อุตสาหกรรม
และเมื่อได้รับแจ้งจากสำนักงานมาตรฐานผลิตภัณฑ์อุตสาหกรรมให้ทำแล้วให้ปฏิบัติตามหลักเกณฑ์และเงื่อนไข
ดังนี้

๑. ต้องทำผลิตภัณฑ์อุตสาหกรรมเพื่อนำไปใช้ตามวัตถุประสงค์ที่ได้แจ้งไว้ต่อสำนักงานมาตรฐานผลิตภัณฑ์อุตสาหกรรมเท่านั้น

๒. ต้องทำผลิตภัณฑ์อุตสาหกรรมไม่เกินจำนวนหรือปริมาณ
ระยะเวลาและแผนการทำที่ได้รับอนุญาต

๓. ต้องแยกสถานที่หรือพื้นที่เก็บผลิตภัณฑ์อุตสาหกรรมดังกล่าว
หรือชี้บ่งผลิตภัณฑ์อุตสาหกรรมเพื่อมิให้ปะปนกับผลิตภัณฑ์อุตสาหกรรมที่ได้รับใบอนุญาตหรือการอนุญาตอื่นที่ออกโดยสำนักงานมาตรฐานผลิตภัณฑ์อุตสาหกรรม

๔. ต้องแจ้งเป็นหนังสือให้สำนักงานมาตรฐานผลิตภัณฑ์อุตสาหกรรมทราบภายในสิบห้าวันนับแต่วันที่นำผลิตภัณฑ์อุตสาหกรรมไปใช้ตามวัตถุประสงค์ที่แจ้งไว้ต่อสำนักงานมาตรฐานผลิตภัณฑ์อุตสาหกรรมเรียบร้อยแล้ว

๕. ภายหลังการดำเนินการตามวัตถุประสงค์ครบถ้วนแล้ว
ต้องแจ้งผลการดำเนินการกับผลิตภัณฑ์อุตสาหกรรมดังกล่าวต่อสำนักงานมาตรฐานผลิตภัณฑ์อุตสาหกรรม

ทั้งนี้
ประกาศนี้ให้ใช้บังคับตั้งแต่วันถัดจากวันประกาศเป็นต้นไป


ประกาศ
ณ วันที่ ๖ สิงหาคม พ.ศ. ๒๕๖๒
นิสากร
จึงเจริญธรรม
รองปลัดกระทรวงอุตสาหกรรม
หัวหน้ากลุ่มภารกิจด้านส่งเสริมอุตสาหกรรมและผู้ประกอบการ
ประธานกรรมการมาตรฐานผลิตภัณฑ์อุตสาหกรรม



อัมพิกา/จัดทำ
๕
มกราคม ๒๕๖๔

ปริญสินีย์/ตรวจ
๑๕
มกราคม ๒๕๖๔


[๑]
ราชกิจจานุเบกษา เล่ม ๑๓๗/ตอนพิเศษ ๑๖ ง/หน้า ๑๒/๒๑
มกราคม ๒๕๖๓